Tuffɣa n tmetti n Yimaziɣen seg timawit ɣer tira yegla-d s ufares n waṭas n yimahilen ama d wid xedmen yiberraniyen, ama d wid n wat tmurt, ladɣa leqdic yeɛnan amawal d usbuɣlu n wawalen n tmaziɣt akken tutlayt-a ad tuɣal ad tesɛu amkan-is d wazal-is ger tutlayin-nniḍen, daɣen ad yennarni wa ad yesbuɣlu umawal-is. D usenqes n wawalen ireṭṭalen i ɛemren tutlayt-a .Aṭas n yiberraniyen ay yerran azal i tmaziɣt, ɣef waya aṭas n tezrawin d leqdic usnanen i d-yettilin mgaraden, anda yiwet ɣef wacu i tressa, yal yiwet ɣef wacu n yiswi i yeqdec, maca iswi-nsen d yiwen, iswi agejdan yeqqen ɣer usnerni n tutlayt n tmaziɣt d useḥbiber ɣef laṣel d umezruy n yimezwura-nneɣ, acukan yella lexṣaṣ deg waṭas n yiḥricen ladɣa deg ayen yerzan amawal n tutlayt-a i yeqqimen deg timawit mazal ur dyettwagmer ara merra, yewwi-d ad yili fell-asen leqdic usnan akken ad tettwaḥrez seg jellu wa ad ddren, gar yeḥricen-agi i mazal ttilin-d fell-asen yinadiyen ayen yerzan amawal n waṭṭanen, ɣas akka tettwasemres si zik acku dayen yerzan ṣṣeḥḥa d tnefsit n umdan ,lameɛna kra n yimdanen n lweqt-agi tteklen ɣef usejji amaynut s wallalen-is daya i yeǧǧan ismawen n waṭṭanen bdan ttruḥun. i wakken ad nesseḥbiber ɣef wawalen-agi, yessefk fell-aɣ ad ten-id negmer akk akken ur ttruḥun ara di temda n tatut.